Update: 9:41AM E VAKAMATATATAKA na i liuliu ni mataivalu, o Birikadia Mosese Tikoitoga ni a mai veisautaki ka vaka me dua na i vadi vakapolitiki na kena a tabaki e dua na nona i tukutuku e a solia vei ira na daunivolatukutuku mai Ositerelia.
Ena Vakaraubuka sa oti e a tabaki ena rua na niusiveva, na Sydney Morning Herald e na i ka 20 ni Jiune, kei na dua tale, The Age, e na nona vakadinadinataka o Birikadia Tikoitoga nira dau kau ki na keba eso na lewenivanua ni oti na vuaviri ni 2006. Oqo ena nodra dau laki vakasaurarataki ka so era vakamavoataki.
E tukuna o Birikadia Tikoitoga ni sega ni rawa ni vakacala na i tukutuku ni nodra kau ki na keba na lewenivanua, baleta ni levu na kena ripote e sa kilai tu, ka yaco talega na veivaqaqai ena kisi vakaoqo.
E dua ga na ka e taroga o Birikadia Tikoitoga, oya na gauna e mai biu kina na i talanoa oqo nida vakavakarau tiko ki na veidigidigi.
E vakadeitaka talega na i liuliu ni mataivalu ni ratou na sega ni totaka e dua na i soqosoqo vakapolitiki na mataivalu, ka ratou na sega talega ni vinakata me ratou na via lewena e dua na mata veivosaki ni politiki.
E tukuna ni ratou na ciqoma na mataivalu na i soqosoqo vakapolitiki se na matanitu cava ena duri mai ni cava na veidigidigi ka ratou na vakarokorokotaka na Yavu ni Vakavulewa ni 2013.
E kerei ira talega na veisoqosoqo vakapolitiki kei na so tale na veitabana eso mera kua ni veisautaka e dua na i balebale ni vosa e tukuna ena vuku ni tukutuku e dau tukuna.
fij_Latn fij_Latn fij_Latn fij_Latn fij_Latn fij_Latn fij_Latn